Man sterf in Pta-vliegongelukDie ligte vliegtuig wat Donderdagoggend neergestort het. Foto: Netcare 911 Athlenda Mathe, woordvoerder van Netcare 911, het gesê ŉ 64-jarige man is in die ongeluk dood. “Nog iemand het slegs ligte beserings opgedoen toe die vliegtuig sowat 1km van die vliegveld neergestort het.” Volgens Mathe het die vliegtuig glo kort nadat dit opgestyg het, neergestort. “Met ons aankoms op die toneel was paramedici van die provinsiale nooddienste reeds besig met noodbehandeling op die 64-jarige man. Ons het hulle bygestaan en al het ons vir langer as 45 minute probeer om die man by te bring, is hy op die toneel dood verklaar.” Die Burgerlugvaartowerheid sal die ongeluk ondersoek. ŉ Ligte vliegtuig het Donderdag in ŉ wildreservaat in die Herbertsdale-gebied, naby Mosselbaai in die Wes-Kaap, neergestort. Kapt. Keith Patterson (51) is in die ongeluk dood. Intussen is twee mense beseer nadat ŉ ligte vliegtuig Woensdagoggend in Midrand neergestort het.